Liikumise Naši aktivist Mark Sirõk  vahistati esmaspäeva päeval Riia keskraudteejaamas. Päev varem keeldus Läti piirivalve Sirõkki Lätti lubamast.    Noorteorganisatsioon Ühtne Läti esines arreteerimisega seoses avaldusega, milles nimetas seda põhjendamatuks ja ebademokraatlikuks, vahendab Läti Delfi.    "Me ei saa aru, miks täna päise päeva ajal vahistati meie kolleeg, kes ei kujutanud mingit ohtu ühiskondlikule turvalisusele. Me saame aru, et Läti võimud vastust ei anna, seetõttu otsustas Ühtne Läti pöörduda abi saamiseks  Venemaa suursaadiku poole Lätis, et välja selgitada, millisel põhjusel liikumise Naši aktivist vahistati," öeldakse avalduses.    Ühtse Läti juht Eduard Svatkov ütles, et Sirõki vahistamine on "ere näide sellest, et teistmoodi mõtlevad inimesed ei saa ennast Lätis täiesti turvaliselt tunda".    Läti riikliku piirivalveteenistuse pressikeskusest teatati, et Sirõk on lülitatud nende isikute nimekirja, kellel on keelatud Läti territooriumile siseneda.    www.DELFI.ee